HIMPUNAN HADITH HARIAN JAKIM 


Kategori : IBADAH Akidah 
Tajuk : 

Dijauhkan Dari Neraka 70 000 Musim 

Hadith : 

Dari Abu Sa'id al-Khudri r.a katanya, Rasulullah s. a. w bersabda: "Setiap orang yang puasa satu hari 
kerana Allah, maka Allah akan menjauhkannya dari neraka sejauh 70 000 musim." 

(Muslim) 


Huraian 

Dilihat secara terperinci, kita dapati orang yang berpuasa itu dapat dibahagikan kepada 
tiga golongan iaitu: 

i) orang berpuasa kerana malu kepada Allah dan manusia. 

ii) orang yang berpuasa kerana malu kepada manusia tetapi tidak malu kepada Allah. 

iii) orang yang langsung tidak berpuasa kerana tidak malu kepada Allah dan manusia. 

Orang yang berpuasa kerana malu kepada Allah dan manusia, puasa mereka adalah 
berdasarkan kepada perasaan sedar dan insaf kepada perintah Allah S.W.T yang 
mewajibkan berpuasa. Golongan ini akan sentiasa berhati-hati dan sentiasa menjaga 
puasanya daripada perkara yang boleh membatalkan puasa. Oleh kerana itu, di mana- 
mana tempat sekali pun, sama ada di tempat tersorok atau tidak, mereka tetap 
memelihara puasanya. Golongan ini sedar bahawa Allah tetap melihat perbuatan mereka 
walaupun mereka tidak dapat melihat Allah. 

Tentang golongan kedua pula, mereka ini berpuasa semata-mata kerana malu kepada 
manusia tetapi tidak malu kepada Allah. Lantaran itu, apabila berada jauh daripada 
pandangan manusia, tanpa segan -silu mereka meninggalkan puasa. Golongan ini 
berpuasa bukan kerana taat dan patuh kepada perintah Allah tetapi kerana malu kepada 
manusia lain yang berpuasa. Biasanya orang yang seperti ini berpuasa kerana hendak 
menunjuk-nunjuk atau riak. Mereka tidak mempunyai sifat amanah kepada Allah 
mahupun pada diri sendiri. 

Golongan ketiga ialah mereka yang langsung tidak berpuasa kerana tidak malu kepada 
manusia apatah lagi kepada Allah. Golongan ini dianggap paling hina di sisi Allah. Bahkan 
ada ketikanya mereka ini sanggup mengaku sebagai orang bukan Islam agar terlepas 
daripada hukuman dan tindakan pihak berkuasa. Mereka tidak sedar bahawa pengakuan 
itu boleh membatalkan syahadah. 

Menyedari hakikat ini, renungkanlah. Dalam golongan manakah kita berada? 



